**Ghid redactare lucrare disertaţie**

[I. CADRU GENERAL 1](#_Toc184120307)

[II. Despre plagiat 2](#_Toc184120308)

[II.1. Principalele forme de plagiat 2](#_Toc184120309)

[II.2. Aspecte legislative și reglementări: 3](#_Toc184120310)

[II.3. Cum se poate evita plagiatul? 3](#_Toc184120311)

[II.4. Recomandări pentru evitarea plagiatului în utilizarea IA: 3](#_Toc184120312)

[III. Structura lucrării de disertație 5](#_Toc184120313)

[IV. Norme de tehnoredactare 10](#_Toc184120316)

[V. Referințe bibliografice 10](#_Toc184120317)

# I. CADRU GENERAL

Lucrarea de disertație reprezintă un demers academic de o complexitate superioară lucrării de licență, fiind elaborată de absolventul ciclului de studii universitare de master în vederea obținerii diplomei de master în specializarea urmată. Lucrarea de disertație este centrată pe cercetare științifică originală, integrând rezultatele propriilor investigații și contribuții în domeniul ales. Componenta de cercetare constituie nucleul lucrării, având cea mai mare pondere în economia acesteia și fiind determinantă pentru evaluarea calității și relevanței academice. Un prim pas esențial în redactarea unei lucrări de disertație este ***selectarea unui subiect relevant și captivant.*** Acest proces implică o perioadă de reflecție activă asupra a tot ceea ce v-a stârnit interesul sau v-a influențat parcursul academic până în prezent. Pentru studenții masteranzi care sunt deja angajați în câmpul muncii în timpul studiilor de master, lucrarea de disertație poate reprezenta o oportunitate valoroasă de a conecta experiențele profesionale cu obiectivele academice. Alegerea unei teme relevante pentru domeniul în care activează oferă atât beneficii practice, cât și academice, contribuind la dezvoltarea personală și profesională. Acest proces ar trebui să fie ghidat de următoarele întrebări[[1]](#footnote-1):

* *Care sunt provocările actuale din domeniul de specializare ce pot fi abordate prin cercetarea mea?*
* *Ce contribuții noi pot aduce în cadrul temei selectate?*
* *Există domenii insuficient explorate sau controverse în literatura de specialitate?*
* *Aveți în minte surse specifice, texte, seturi de date sau elemente relevante pe care ați dori să le analizați?*
* *Ce metode de cercetare preferați să utilizați?*
* *Care sunt principalele provocări sau probleme întâlnite în activitatea profesională curentă?*
* *Este tema disertației în linie cu aspirațiile voastre profesionale?*
* *Există resurse sau infrastructură în cadrul organizației care pot fi utilizate pentru a sprijini cercetarea?*

Coordonatorul științific joacă un rol principal, oferind orientări pentru delimitarea temei, stabilirea obiectivelor și alegerea metodelor de cercetare. Comunicarea constantă și participarea activă în discuții contribuie la rafinarea ideilor și structurarea clară a demersului academic.

Aceste întrebări vă vor ajuta să identificați și să rafinați subiectul cercetării, transformând procesul de selecție într-o activitate structurată și orientată spre rezultate clare. Pe măsură ce discuțiile cu ***coordonatorul științific*** ajung să se concentreze pe aceleași idei, cu tot mai puține adăugiri și clarificări, devine evident că elementele fundamentale ale lucrării sunt definite.

Aceste componente vor constitui baza propunerii de cercetare.

* *Identificarea elementelor cheie:*
* *Definirea unei întrebări de cercetare care să ghideze studiul.*
* *Stabilirea datelor ce vor fi analizate.*
* *Alegerea unei metode specifice de colectare a datelor.*
* *Selectarea unei metode adecvate pentru analiza datelor.*
* *Identificarea principalelor teme pentru revizuirea literaturii de specialitate.*

Participarea activă alături de *coordonatorul științific* asigură claritate, motivație și direcție pentru succesul proiectului dumneavoastră academic.

Lucrarea de disertaţie trebuie sa fie rodul exclusiv al muncii absolventului, plagierea unor lucrări prezentate în sesiunile anterioare, la FEAA sau la oricare altă facultate din ţară sau străinătate fiind interzisă şi sancţionată conform regulamentului în vigoare. În acest sens, lucrarea va include, la începutul ei, o [**declaraţie de originalitate, tipizată**](R54%20-%20F01Cerere%20de%20inscriere(1).doc), care va fi pusă la dispoziția candidaților de secretariatul FEAA cu prilejul înscrierii la examenul de disertație.

Verificarea gradului de originalitate a lucrării se face de către cadrul didactic coordonator, cu software specializat, conform [**regulamentului privind organizarea şi desfăşurarea examenelor de finalizare a studiilor**](https://usv.ro/fisiere_utilizator/file/Acte%20oficiale/Hotatari%20Senat/2024/HS%2040%20.pdf).

# II. Despre plagiat

Plagiatul, fie că este intenționat sau accidental, este perceput ca o formă specifică de înșelăciune ce derivă din practica de a ne însuși ideile sau lucrările altui autor și de a le prezenta ca fiind rezultatul unui act de creație personală. În esență, este vorba despre însușirea proprietății intelectuale a altei persoane și încorporarea ei în propria noastră lucrare fără a menționa sursa originală.[[2]](#footnote-2) Cu alte cuvinte, practicile de plagiat apar atunci când preluăm materiale, informații sau idei din surse printate, web sau audio-video (publicate sau nepublicate) fără a cita/indica în mod precis sursa acestor materiale.[[3]](#footnote-3) În mediul academic din întreaga lume, astfel de practici sunt considerate comportamente non-etice în demersul științific și sunt sancționate prin legislațiile naționale dar și prin regulamentele interne ale universităților (a se vedea, spre exemplu, <https://usv.ro/fisiere_utilizator/file/Acte%20oficiale/Hotatari%20Senat/2024/HS%2040%20.pdf>).

La nivel internațional, încă din secolul XIX au fost inițiate demersuri pentru asigurarea unui cadru de natură să promoveze comportamentului etic și respectarea proprietății intelectuale și a drepturilor pe care le presupune calitatea de autor al unei lucrări științifice sau creative. Putem aminti în acest sens The Berne Convention for the Protection of Literary and Artistic Works-1886 (la care România a aderat începând cu 1 ianuarie 1927), The Universal Copyright Convention (UCC) - 1952, 1971, The Agreement on Trade-Related Aspects of Intellectual Property Rights (TRIPS) – 1994 (la care România a aderat începând cu 1 ianuarie 1995), The World Intellectual Property Organization Copyright Treaty (WIPO Copyright Treaty or WCT) – 1996 (la care România a aderat începând cu 6 martie 2002).[[4]](#footnote-4)

## II.1. Principalele forme de plagiat

Plagiatul poate îmbrăca diferite forme, în funcție și de prevederile legale în vigoare dar și de practicile consacrate în mediul academic. Cele mai uzuale sunt: [[5]](#footnote-5)

* prezentarea unei lucrări aparținând altui autor, ca fiind creația ta personală (aici putem include copierea unei singure lucrări sau compilarea mai multor lucrări);
* citarea, redarea pe scurt (sub formă de rezumat) sau parafrazarea unor materiale, informații, idei în propria ta lucrare fără a indica explicit (cu toate informațiile) sursa lor originală;
* prezentarea unor figuri, diagrame, tabele (în cuprinsul lucrării sau în anexe) etc. fără a indica sursa originală a lor sau sursa originală a datelor care au fost folosite în conceperea lor;
* indicarea unor referințe bibliografice pe care nu le-ai folosit în elaborarea lucrării.

Odată cu avansul tehnologic, **inteligența artificială (IA)** a devenit un instrument tot mai utilizat în diverse domenii, inclusiv în educație și cercetare. IA poate genera conținut textual, imagini sau alte forme de media, ridicând astfel noi provocări legate de originalitate și drepturi de autor.

Utilizarea inteligenței artificiale (IA) ridică provocări semnificative în contextul plagiatului. O problemă majoră o reprezintă **generarea de conținut fără atribuire**[[6]](#footnote-6), întrucât modelele de IA pot produce texte sau imagini care seamănă cu lucrări existente, fără a oferi credit autorilor originali. Acest lucru poate fi considerat plagiat, afectând integritatea intelectuală. În plus, există **dificultăți în detectarea plagiatului** în cazul conținutului generat de IA, deoarece aceste modele pot combina informații din multiple surse într-un mod complex și dificil de urmărit, ceea ce complică identificarea materialelor care nu respectă normele de originalitate.

## II.2. Aspecte legislative și reglementări:

La nivel european, Uniunea Europeană a propus un cadru de reglementare pentru IA, cunoscut sub denumirea de **Legea privind Inteligența Artificială**. Acest regulament stabilește norme armonizate pentru dezvoltarea și utilizarea IA, având ca scop asigurarea unui echilibru între inovare și protecția drepturilor fundamentale. Regulamentul prevede cerințe și obligații clare pentru dezvoltatorii și operatorii de IA în ceea ce privește utilizările specifice ale IA. [[7]](#footnote-7)

În România, legislația privind drepturile de autor este armonizată cu directivele europene, protejând lucrările originale și sancționând actele de plagiat. Utilizarea IA în crearea de conținut trebuie să respecte aceste reglementări, asigurând că materialele generate NU încalcă drepturile de autor ale altor persoane.[[8]](#footnote-8)

## II.3. Cum se poate evita plagiatul?

Cea mai simplă și mai sigură modalitate de a evita plagiatul și consecințele nedorite pe care le atrage este, pe de o parte, cultivarea rigurozității în elaborarea lucrărilor academice (proiecte, eseuri, monografii, teze de licență, teze de disertație, teze de doctorat, articole științifice etc.) și, pe de altă parte, respectarea sistemului de citare. Recursul excesiv la citate trebuie evitat; de regulă, citatele scurte, cu rol de exemplificare, subliniere etc. sunt permise fără acordul autorului și fără plata vreunei remunerații[[9]](#footnote-9) însă citarea excesivă, chiar dacă se face cu respectarea regulilor impuse de sistemul de citare, minimizează rolul și contribuția autorului lucrării și trimite tot către ideea unui comportament imoral sau non-etic. Dincolo de faptul că indicarea corectă a surselor bibliografice denotă abordarea cu responsabilitate a demersului științific și respectarea unor principii/valori academice, ea conferă credit și consistență lucrării.

## ****II.4. Recomandări pentru evitarea plagiatului în utilizarea IA:****

***Transparență în utilizarea IA*.** Studenții trebuie să declare explicit dacă și cum au folosit instrumente de inteligență artificială în procesul de elaborare a lucrării. IA nu trebuie să substituie gândirea critică și contribuția personală a masterandului.

***Originalitate și evitare a plagiatului*.** Conținutul generat cu ajutorul IA trebuie verificat pentru a evita reproducerea neintenționată a materialelor existente. Masteranzii trebuie să folosească IA ca un instrument de suport, nu ca sursă principală de conținut, păstrând autenticitatea lucrării.

*Utilizarea IA pentru îmbunătățirea, nu înlocuirea competențelor***.** Instrumentele de IA ar trebui să fie folosite pentru a sprijini dezvoltarea abilităților analitice, de scriere și de cercetare ale masterandului, nu pentru a le înlocui. Studenții masteranzi ar trebui să înțeleagă limitele IA și să fie capabili să-și argumenteze propriile concluzii.

***Respectarea drepturilor de autor*. Este important să acordați o atenție deosebită asigurării** că datele și materialele folosite pentru antrenarea modelelor de IA sunt obținute legal și nu încalcă drepturile de autor.

Deși IA oferă oportunități semnificative în generarea de conținut, este esențial ca utilizarea acesteia să fie realizată în conformitate cu principiile etice și legislația în vigoare, pentru a preveni actele de plagiat și a proteja drepturile de autor. Adoptarea unei abordări etice și conforme cu legislația în utilizarea IA este esențială pentru a maximiza beneficiile acestei tehnologii și a minimiza riscurile asociate.

Universitatea „Ștefan cel Mare” din Suceava folosește Turnitin, un sistem care permite prevenirea, identificarea și corectarea unor eventuale practici de plagiat.

# III. Structura lucrării de disertație

Numărul de pagini recomandat pentru anvergura lucrării este între **30** şi **35** în funcție de complexitatea și specificul temei. Procesul de elaborare a lucrării implică următorii pași principali:

1. *Alegerea temei de disertație*. Studentul masterand selectează o temă din lista propusă de cadrele didactice, în funcție de interesul personal și relevanța temei pentru domeniul de studiu.
2. *Alegerea coordonatorului științific*. Studentul masterand optează pentru un cadru didactic a cărui expertiză este în concordanță cu tema aleasă, pentru a beneficia de îndrumare corespunzătoare.
3. *Propunerea unei teme proprii (opțional***)**. Cu acordul coordonatorului științific, studentul masterand poate sugera o temă care nu se regăsește în lista afișată, cu condiția ca aceasta să fie relevantă pentru specializarea sa.
4. *Elaborarea structurii lucrării (cuprinsul).* Studentul masterand propune un cuprins detaliat al lucrării, care este discutat și aprobat împreună cu profesorul coordonator, pentru a asigura o direcție clară și logică în dezvoltarea temei.

***Structura corpului lucrării*** trebuie să fie logică și clar evidențiată prin titluri și subtitluri ierarhizate corespunzător, în acord cu metodologia de redactare a textelor științifice.

Pentru redactarea lucrării se recomandă respectarea următoarei structuri:

##### **Cuprins**

##### **Abrevieri**

##### **Lista tabelelor, figurilor/graficelor şi casetelor**

##### **Rezumat (într-o limbă străină de circulaţie internaţională)**

##### **Introducere**

##### **Motivaţia, importanţa şi metodologia cercetării**

##### **Cap 1. Titlul primului capitol**

###### **1.1. Subcapitolul 1**

###### **1.2. Subcapitolul 2**

###### **1.3. ....**

##### **Cap 2. Titlul celui de al doilea capitol**

###### **2.1. Subcapitolul 1**

###### **2.2. Subcapitolul 2**

###### **2.3. ....**

##### **Cap.3. Studiu de caz**

##### **Concluzii generale aferente lucrării**

##### **Bibliografie sau Referinţe bibliografice**

**Anexe**

## III.1. Titlul lucrării

*Titlul* unei lucrări de disertație este un element esențial, fiind primul aspect observat de membrii comisiei și având un rol important în crearea unei impresii pozitive. Acesta trebuie să fie clar, concis și să reflecte cu fidelitate conținutul lucrării.

Un titlu bine structurat nu ar trebui să depășească 10-12 cuvinte, fiind suficient de specific pentru a evidenția subiectul abordat și a facilita clasificarea lucrării. Este important să fie evitate formulările ambigue, redundante sau cu sensuri multiple, preferându-se exprimări precise și relevante, care să nu creeze așteptări false.[[10]](#footnote-10)

De asemenea, se evită expresiile generale sau neinformative, precum „Studiu asupra...”, „Considerații generale...”, „Probleme ale...”, care nu aduc valoare adăugată. Titlul trebuie să surprindă esența cercetării într-un mod direct și simplu, fără a include termeni redundanți sau evidenți, precum „cercetare”, „metode” sau „rezultate”. Claritatea și concizia sunt esențiale pentru a transmite ideea principală a lucrării fără ambiguități sau elemente inutile.

**III.2 Abrevierile** – reprezintă lista abrevierilor (prescurtărilor) folosite în cuprinsul lucrării, cu explicațiile aferente, ordonate în ordine alfabetică. Lista abrevierilor va fi inclusă după în lucrare după Motivația, importanța și metodologia cercetării.

**III.3 Tabele și figuri** – în mod similar se va proceda cu **tabelele și figurile,** care trebuie enumerate cu numărul și denumirea fiecăruia pe o pagină separată, după abrevieri. De regulă, tabelele centralizatoare sunt incluse în anexele lucrării. De aici sunt preluate anumite date pentru analiză.

În redactarea tabelelor se impune evitarea următoarele aspecte:[[11]](#footnote-11)

* utilizarea exagerată a tabelelor, deoarece aceasta distorsionează într-o mare măsură şi poate chiar să anuleze mesajul esențial al prezentării.
* redactarea titlurilor şi subtitlurilor de lungime mare sau foarte mare (în general titlurile nu trebuie să depășească o sută de caractere);
* orice omisiune a sursei de date sau a notelor explicative şi a observațiilor;

În cadrul **figurilor** sunt incluse scheme, grafice, imagini, capturi de ecran, desene, histograme, fotografii etc. Şi ele pot fi inserate în text, dar pot fi trecute şi anexe. Sunt de evitat formulările de genul ..tabelul/figura de mai sus” sau „tabelul/figura de la pagina 10”, deoarece în urma formatării/tehnoredactării textului, mai ales în cazul revistelor, este posibil ca „tabelul/figura de mai sus” să devină „tabelul/figura de mai jos”, iar pagina să se schimbe.

**III.4. Rezumatul**, de maxim două pagini, se redactează într-o limbă de circulaţie internaţională (engleză, franceză, germană). Este o versiune prescurtată a Introducerii. Rezumatul lucrării de disertație reprezintă o sinteză clară și concisă a conținutului său fiind un material de sine stătător, fără abrevieri, note de subsol sau referințe, redactat la timpul trecut și la modul impersonal. [[12]](#footnote-12)

În prima parte, este prezentat scopul studiului, evidențiind problema abordată și obiectivul principal al cercetării. Metodologia descrie pe scurt metodele și instrumentele utilizate, fără detalii exhaustive, subliniind tehnicile esențiale ale demersului științific. Rezultatele includ o sinteză a principalelor concluzii obținute, cu accent pe contribuția acestora la rezolvarea problemei studiate. În partea finală, discuțiile și concluziile interpretează datele și subliniază noutatea și relevanța cercetării, evidențiind implicațiile practice sau teoretice ale acesteia.

Rezumatul este redactat după finalizarea lucrării propriu-zise, pentru a asigura acuratețea și coerența între conținutul său și textul lucrării. Este esențial ca acesta să fie clar, precis și ușor de înțeles, chiar și în absența întregii lucrări, oferind astfel o imagine completă și bine organizată a cercetării.

Rezumatul este precedat, în ordine, de *Prima pagină*, după [acest model](Sablon_PrimaPaginaDisertatie.doc), de *Pagina de titlu*, după [acest model](Sablon_PaginaTitlu(1).doc), *Cuprinsul lucrării*, detaliat pentru două sau trei niveluri de subcapitole, pagina cu abrevieri și pagina cu lista tabelelor, graficelor și casetelor din cuprinsul lucrării.

**III.5 Introducerea** trebuie să prezinte o imagine succintă a stadiului actual al cunoaşterii în sfera tematicii abordate. Această secțiune descrie cadrul științific general al lucrării, problema de cercetare abordată și importanța ei în contextul mai general al teoriei și practicii de specialitate, alături de informația care a servit drept punct de plecare în elaborarea lucrării. Totodată, introducerea conține și o evidențiere a scopului lucrării, alături de precizarea contribuției principale a masterandului din punct de vedere teoretic, precum și practicaplicativ. Introducerea nu este locul pentru recenzarea literaturii de specialitate și nu trebuie să descrie sau să anticipeze concluziile studiului.

Ca urmare, construirea sa presupune aducerea în prim-plan a trei elemente relevante: în prima parte se încadrează lucrarea în contextul cercetării, evidențiindu-se problema generală tratată, pentru ca, ulterior, să se treacă la detalierea sa, reliefându-se originalitatea lucrării (ce aduce nou autorul) prin intermediul argumentării teoretice, iar în final se precizează scopul lucrării („Scopul acestui studiu este…” sau „Studiul dorește să investigheze…” etc.) și obiectivele generale conținute. Introducerea se sfârșește cu o frază în care se precizează scurt și concret ceea ce urmează a fi tratat în următoarele secțiuni ale lucrării (recenzia literaturii de specialitate, metodologia de cercetare, rezultate și discuții, concluzii).

**III.6 Motivaţia, importanţa şi metodologia cercetării** trebuie să cuprindă elemente precum: obiectivele cercetării desfăşurate, metodele şi tehnicile de cercetare utilizate, descrierea detaliată şi clară a procesului de cercetare ştiinţifică, importanţa cercetării pentru sfera cunoaşterii, precum şi modalităţile de identificare (cuantificare) a rezultatelor cercetării. Dacă demersul ştiinţific este unul cu caracter preponderent practic, atunci se impune precizare distinctă şi clară a etapelor parcurse pentru realizarea efectivă a lucrării. Esenţa şi conţinutul cercetării derulate de către masterand trebuie să se regăsească la nivelul fiecărui capitol din cadrul lucrării.

**III.7 Conţinutul lucrării** se dezvoltă pe două, trei capitole (după caz), din care ultimul este dedicat studiului de caz sau părții aplicative. Se pot concepe lucrări de disertație în care elemente ale studiului de caz să se regăsească în fiecare capitol de teorie, dacă coordonatorul lucrării este de acord cu o astfel de structură. Conținutul lucrării este grupat, în principal, în trei părți, și anume partea teoretică, partea practică (empirică) și concluzii.[[13]](#footnote-13)

III.7.1 Partea teoretică a lucrării de disertație este esențială pentru formularea și justificarea temei cercetării. Ea se bazează pe documentarea bibliografică și oferă un cadru conceptual solid, explicând conceptele-cheie relevante pentru tema abordată. Acest segment al lucrării include o recenzie a literaturii de specialitate, care analizează principalele teorii, studii și perspective din domeniu.

Literatura utilizată trebuie să provină din surse academice de încredere, precum cărți, articole din reviste indexate în baze de date internaționale (Web of Science, Scopus) și alte publicații recunoscute. Recenzia evidențiază atât contribuțiile semnificative, cât și lacunele de cunoaștere, oferind contextul necesar pentru cercetarea proprie.[[14]](#footnote-14)

Un instrument modern, precum **VOSviewer**, poate fi utilizat pentru analiza bibliometrică și vizualizarea rețelelor academice, facilitând identificarea relațiilor dintre autori, concepte și teme emergente.

III.7.2 Partea practică

Partea practică a lucrării de disertație reprezintă principala contribuție la aprofundarea temei de cercetare, având o pondere semnificativă, între 50-70% din volum. Aceasta include descrierea metodologiei de cercetare, care joacă un rol esențial în validitatea studiului, deoarece o metodologie incorectă poate duce la rezultate inadecvate. Tipul metodologiei variază în funcție de natura cercetării, aceasta putând fi fundamentală sau aplicativă, calitativă sau cantitativă, sau specifică unui subdomeniu.

În cadrul metodologiei, sunt definite scopul și obiectivele cercetării, formulate ipotezele de lucru și identificate metodele și tehnicile utilizate pentru testarea acestora. Instrumentele de cercetare, precum chestionarele, ghidurile de interviu sau fișele de observare, sunt descrise detaliat, incluzând ce măsoară, cum au fost concepute și ce referințe din literatura de specialitate au stat la baza lor. De asemenea, se oferă informații despre colectarea datelor, inclusiv structura eșantionului, metodele de culegere și bazele de date utilizate, cum ar fi surse proprii, statistici oficiale sau baze ale organizațiilor internaționale.[[15]](#footnote-15)

Se acordă o atenție deosebită variabilelor cercetării, care sunt clasificate în dependente și independente, relevând modul în care acestea sunt operaționalizate pentru a deveni măsurabile. Analiza datelor include verificarea corectitudinii și fiabilității acestora, aplicarea metodelor statistice și interpretarea rezultatelor în funcție de ipotezele formulate. Rezultatele sunt explicate detaliat, subliniindu-se concluziile și implicațiile lor în contextul temei de cercetare. Această secțiune are o importanță deosebită, deoarece evidențiază contribuția proprie a masterandului la cunoașterea și înțelegerea temei abordate, fiind esențială pentru validarea demersului științific.

**Metodologia cercetării presupune și utilizarea softurilor statistice**, precum **SPSS**, **NVivo** sau **altele**, care facilitează analiza datelor și susțin validitatea concluziilor. Alegerea acestor instrumente depinde de tipul cercetării și de natura datelor colectate.

1. **IBM SPSS STATISTICS (***Statistical Product and Service Solutions)*
   * Este folosit pentru analiza cantitativă, oferind instrumente pentru statistici descriptive, teste inferențiale, analiza de regresie și prelucrarea seturilor mari de date. Este potrivit pentru sondaje, experimente sau studii comparative.
   * Nu mai este doar un instrument pentru cercetare socială, ci o platformă utilizată în afaceri, sănătate, educație, și analiza de date mari.
   * Include funcționalități avansate pentru analiza predictivă și raportarea profesională.
2. **Nvivo (**Qualitative Data Analysis Software)
   * Este utilizat pentru analiza calitativă, fiind ideal pentru codificarea și organizarea informațiilor din texte, interviuri sau răspunsuri la întrebări deschise. Acest software permite identificarea temelor și relațiilor relevante în cadrul datelor calitative.
3. **Stata (***Data Analysis and Statistical Software*)
   * Este un instrument complex, recomandat pentru analiza statistică avansată, inclusiv econometrie, serii temporale și modele longitudinale. Stata oferă flexibilitate în gestionarea și prelucrarea datelor complexe.

**III.8** **Concluzii**

**Concluziile** reprezintă partea finală a lucrării, în care sunt sintetizate ideile principale și este oferit un punct de vedere personal al autorului asupra problemei analizate, susținut de argumente clare. Acest capitol reflectă răspunsurile aduse la întrebările inițiale și include propuneri fundamentate, rezultate din demersul științific.

Rezumatul conținutului lucrării evidențiază, în mod concis, aspectele esențiale și modul în care obiectivele cercetării au fost atinse. Elementele de originalitate sunt subliniate prin evidențierea contribuțiilor teoretice și metodologice, precum și prin abordările inovatoare adoptate.

Capitolul finalizează cu propuneri și direcții viitoare de cercetare, bazate pe observațiile și concluziile extrase, deschizând noi perspective pentru explorarea temei. Această structură asigură o încheiere coerentă, bine argumentată și orientată spre aplicabilitatea și relevanța rezultatelor obținute. (1-2 pagini).

**III.9 Bibliografia sau Lista de referințe bibliografice** – conţine titlurile cărţilor, articolelor, materialelor, documentelor, etc. studiate pentru elaborarea lucrării, inclusiv a resurselor electronice (site-uri web), conform unui dintre sistemele de citare prezentat mai jos. **Selectarea şi studierea bibliografiei.** Sursele bibliografice (cărţi, articole din reviste de specialitate, resurse web) vor cuprinde atât lucrări de referinţă din domeniu cât şi lucrări recente, de actualitate. Numărul referinţelor bibliografice folosite în documentare şi menționate în Lista de referinţe (sau Bibliografie) este de minim 15.

**III.10** . **Stilul științific în redactarea lucrării**

Stilul general al redactării unei lucrări de disertație trebuie să respecte rigorile stilului științific, asigurând claritate, precizie, concizie și coerență pentru o înțelegere corectă a textului de către cititor. Acest stil contribuie la calitatea și credibilitatea materialului științific, fiind esențial în redactarea lucrărilor academice.[[16]](#footnote-16)

**Claritatea** este fundamentală pentru transmiterea eficientă a ideilor și informațiilor. Aceasta implică utilizarea unui limbaj simplu, explicit și adecvat, care facilitează lectura și înțelegerea textului. Se obține prin formulări precise și susținerea ideilor cu argumente solide.

**Precizia** presupune respectarea terminologiei de specialitate și utilizarea corectă a mijloacelor lingvistice pentru a exprima ideile într-un mod clar și bine fundamentat. Rigoarea științifică este crucială, deoarece lipsa preciziei poate afecta calitatea lucrării și înțelegerea conținutului.

**Concizia** asigură un echilibru optim între conținutul de idei și numărul de cuvinte, eliminând redundanțele. Un text concis este direct și eficient, contribuind la o comunicare academică de calitate și menținând interesul cititorului.

**Coerența** este necesară pentru a percepe lucrarea ca un întreg unitar. Aceasta implică o structură logică și bine definită, creând legături naturale între capitole și subcapitole, astfel încât textul să fie fluid și ușor de urmărit.

Pe parcursul elaborării lucrării de disertație, masterandul trebuie să colaboreze constant cu profesorul coordonator, prezentând rezultatele fiecărei etape și integrând observațiile primite. În secțiunea de cercetare empirică, este permisă utilizarea modului personal pentru a evidenția implicarea directă în procesul de cercetare, păstrând însă o abordare academică. Această combinație de claritate, precizie, concizie și coerență contribuie la realizarea unei lucrări de disertație de calitate, care să respecte standardele academice.

***Finalizarea lucrării cu cel puțin o lună de zile înaintea susținerii examenului de disertație este esențială, atât pentru a permite revizuiri riguroase și constructive din partea coordonatorului, cât și pentru a asigura o pregătire temeinică. Respectarea acestui termen este un semn de respect reciproc și de responsabilitate academică, contribuind la succesul final al demersului vostru comun.***

## III.11. Revizuirea lucrării

Revizuirea lucrării de disertație este o etapă indispensabilă pentru corectarea erorilor și asigurarea calității finale. Sunt recomandate două revizuiri[[17]](#footnote-17): prima vizează organizarea și logica textului, verificând coerența ideilor, corectitudinea tabelelor, figurilor, citărilor și referințelor bibliografice; a doua se concentrează pe stil, exprimare și respectarea normelor ortografice și de punctuație. Această abordare garantează o lucrare clară, bine structurată și conformă standardelor academice.

# IV. Norme de tehnoredactare

* Lucrarea se va redacta pe pagina A4, orientată Portret, pregătita pentru tipărire faţă/verso (mod *Mirror margins*) cu marginile: sus, jos şi exterior: 2 cm; interior 2,5 cm,
* Textul va fi scris cu font Times New Roman (TNR), înălţimea de 12 pt. şi spaţiere la 1 rând
* Titlurile capitolelor şi subcapitolelor vor fi scrise astfel:
  + **1. Titlurile capitolelor cu TNR de 14 pt., bold**
  + **1.1 Titlurile subcapitolelor (nivel 2) cu TNR de 12 pt., bold**
  + *1.1.1 Titlurile sub-subcapitolelor (nivel 3) cu TNR de 12 pt., italic*
* Paginile se vor numerota, începând cu pagina de cuprins, în partea de jos a paginii,
* Figurile şi tabelele vor fi numerotate şi însoţite de explicații. În cazul când acestea sunt preluate din alte lucrări se va menţiona sursa. În cazul tabelelor, numărul și titlul se plasează deasupra tabelului, iar în cazul figurilor și graficelor, dedesubt.
* Figurile şi tabelele vor fi referite în text, de maniera "..așa cum se poate vedea în figura 2.2" sau "Tabelul 2.2 prezintă....",

# V. Referințe bibliografice

Respectarea drepturilor de autor și redactarea corectă a bibliografiei sunt esențiale pentru credibilitatea și rigoarea științifică a unei lucrări de disertație. Autorul trebuie să acorde o atenție deosebită acestei secțiuni, urmând recomandările pentru formatarea completă și precisă a surselor.

Toate citările trebuie să fie exacte, iar sursele importate din baze de date diferite să fie verificate riguros pentru corectitudine. Bibliografia trebuie să includă lucrări relevante, recente și riguroase din literatura de specialitate accesibilă. Evitarea excesului de citări este importantă, calitatea lucrării fiind determinată de noutatea ideilor și logica prezentării, nu de lungimea listei de referințe. În plus, toate citările din text trebuie să fie reflectate în lista bibliografică finală.

Se impune a se face o diferență între **lista de referințe și lista bibliografică**. Lista de referințe cuprinde toate sursele bibliografice la care s-a făcut referire și care au fost citate în textul lucrării, iar lista bibliografică mai conține, pe lângă aceste surse, și altele care au fost consultate în vederea realizării materialului științific, dar nu au fost citate în text [[18]](#footnote-18). **Bibliografia** este lista de cărți și jurnale menționate în realizarea unei dizertații sau a unei teze. Acestea includ toate sursele pe care le-ați consultat chiar dacă nu le-ați citat în lucrare. Pe de altă parte, **lista de referințe** este lista tuturor surselor pe care le-ați citat efectiv în lucrare. Aceasta este diferența majoră dintre bibliografia celor două termeni și lista de referințe.[[19]](#footnote-19)

Inserarea referințelor bibliografice și gestionarea citărilor pot fi realizate eficient cu ajutorul unor programe specializate, care automatizează procesul și asigură conformitatea cu stilurile academice, reducând semnificativ efortul manual.

Programe utile pentru gestionarea referințelor și bibliografiei:

1. **Zotero** - Un manager de referințe open-source care permite colectarea și organizarea surselor din online sau offline.

* Integrare ușoară cu Word și Google Docs pentru inserarea citărilor.

1. **RefWorks** - Permite stocarea referințelor și citarea directă în documente.

* Ideal pentru medii academice datorită accesului bazat pe instituție.

1. **Mendeley** - Oferă funcții de gestionare a referințelor și un spațiu pentru stocarea și partajarea articolelor PDF. De asemenea dispune de o extensie pentru Word care permite inserarea citărilor direct în text.

Aceste programe nu doar automatizează inserarea citărilor, dar permit și organizarea eficientă a surselor, salvând timp și reducând riscul de erori în redactarea documentelor academice.

Indicarea surselor bibliografice comportă două etape: A) referirea lor în cuprinsul textului şi B) listarea surselor într-o secţiune separată, **Bibliografie**.

A) Referirea sursei bibliografice se va face în unul din sistemele de citare internaţionale, care se pretează cel mai bine specificului lucrării. Important este ca sistemul adoptat să se păstreze în toată lucrarea. Recomandarea este să se folosească unul sistemele detaliate mai jos:

* + Între paranteze pătrate, numerotate în ordinea citarii, ([sistemul IEEE](https://journals.ieeeauthorcenter.ieee.org/wp-content/uploads/sites/7/IEEE_Reference_Guide.pdf)) exemplu:
  + Conform [1][2] criza economică are un caracter ciclic....
  + Între paranteze rotunde, ([sistemul Harward](https://librarydevelopment.group.shef.ac.uk/referencing/harvard.html)) cu Numele autorului şi anul apariţiei lucrării, exemplu:
  + În una din lucrările de început (Carlson, 1986), şi mai tarziu (Ramirez, 2006), susţine că....
  + [Sistemul APA](https://www.mendeley.com/guides/apa-citation-guide/) (American Psychological Association) – citare directă Smith (2020) afirmă că „digitalizarea influențează toate sectoarele economiei”; 3 sau mai mulți autori: Exemplu: **(Johnson et al., 2019).**

B) Listarea sursei bibliografice în Bibliografie depinde de tipul sursei (carte, capitol al unei cărţi, articol din revistă sau volum al unei conferinţe sau resursă de pe Internet) şi de numărul autorilor.

**Carte:**

[1]. Autorul (anul), *Titlul cărții*, Editura, orașul (eventual ediția)

[2]. Autor 1, autor 2.., autor n (anul) *Titlul cărții*, Editura, orașul (eventual ediția)

sau, în cazul stilului Harward:

1. Carlson B.R (1986). *Titlul cărții*, Editura, orașul (eventual ediția)

2. Ramirez A., Smith W. (2006) *Titlul cărții*, Editura, orașul (eventual ediția)

**Capitol din carte:**

[1]. Autorul (anul), *Titlul cărții*, Editura, orașul (eventual ediția), pp. 100-134

[2]. Autor 1, autor 2.., autor n (anul) *Titlul cărții*, Editura, orașul (eventual ediția), pp.143-169

sau, în cazul stilului Harward:

1. Carlson B.R (anul). *Titlul cărții*, Editura, orașul (eventual ediția), pp. 100-134

2. Ramirez A., Smith W. (anul) *Titlul cărții*, Editura, orașul (eventual ediția), pp.143-169

**Articol din revista:**

[1]. Autorul, "Titlul articolului", *Revista / Jurnalul*, Nr. revistei/anul apariției, pp. 11-14

[2]. Autor 1, autor 2.., autor n, "Titlul articolului", *Revista / Jurnalul*, Nr. revistei/anul apariției, pp.29-35

sau, în cazul stilului Harward:

1. Carlson B.R. (anul) "Titlul articolului", *Revista / Jurnalul*, Nr. revistei/anul apariției, pp. 11-14

2. Ramirez A., Smith W. (anul) "Titlul articolului", *Revista / Jurnalul*, Nr. revistei/anul apariției, pp.29-35

**Articol din volumul unei conferințe:**

[1]. Autorul, "Titlul articolului", *Proc. of IECS 09* , Sibiu, 2009, pp. 11-14

[2]. Autor 1, autor 2.., autor n, "Titlul articolului", *Volumul conferinței Economia românească - prezent şi perspective*, Suceava, 2008, pp.29-35

sau, în cazul stilului Harward:

1. Carlson B.R. (anul) "Titlul articolului", *Titlul volumului conferinței*, Locul conferinței, pp. 11-14

2. Ramirez A., Smith W. (anul) "Titlul articolului", *Titlul volumului conferinței*, Locul conferinței, pp.29-35

**Resurse din Internet:**

[1]. Autorul, "Titlul articolului", http://domeniu.com/cale/fisier.pdf, [accesat la 11.03.2010]

[2]. Autor 1, autor 2.., autor n, "Titlul articolului", http://altdomeniu.com/altacale/fisier.pdf, [accesat la 23.02.2004]

sau, în cazul stilului Harward:

1. Carlson B.R. (anul) "Titlul articolului", http://domeniu.com/cale/fisier.pdf, [accesat la 11.03.2010]

2. Ramirez A., Smith W. (anul) "Titlul articolului", http://altdomeniu.com/altacale/fisier.pdf, [accesat la 23.02.2004]

* În cazul utilizării stilului Harward, lista cu referinţe bibliografice va fi sortată, crescător, în ordinea alfabetica a numelui autorilor.
* În cazul în care se optează pentru sistemul de [citare Chicago](https://www.chicagomanualofstyle.org/home.html), referirea surselor se face în note de subsol şi se colectează, o singură dată, în secţiunea Bibliografie. Aceasta însemnă că o lucrarea poate fi citată de mai multe ori în cadrul lucrării, apărând tot de atâtea ori în subsolul paginilor, dar va apărea o singură dată în Bibliografie.
* În stilul **APA**[[20]](#footnote-20)(ediția a 7-a), lista de referințe trebuie să fie aranjată în ordine alfabetică după numele de familie al primului autor.

*În redactarea lucrărilor academice, se recomandă ca introducerea și concluziile să nu includă surse bibliografice sau citări, deoarece acestea ar trebui să reflecte idei originale și contribuții proprii ale autorului.*

* **Un şablon MS Word care vă ajută în respectarea normelor de tehnoredactare puteţi descărca** [**aici**](Sablon_Structurare_Formatare_Lucrare_Disertație.doc)
* Lucrarea se tipăreşte pe ambele părţi ale foii A4. Dacă profesorul coordonator nu pretinde altfel, lucrarea se tipăreşte într-un singur exemplar, care se predă coordonatorului împreună cu forma electronică a lucrării (CD). Pentru lucrările care constau în aplicaţii informatice, pe CD se va scrie si aplicaţia împreună cu toate celelalte aplicaţii de care depinde aplicaţia realizată, dacă în acest fel nu se încalcă condiţiile de licenţiere.
* Lucrarea tipărită se prezintă sub formă legată, pe coperta 1 trebuind sa se regăsească informațiile din șablonul [pagina 1](Sablon_PrimaPaginaDisertatie.doc)

**VI. Prezentarea / Susținerea lucrării în fața comisiei**

Lucrarea științifică este susținută oral în fața comisiei de evaluare, fiind notată pe baza unor criterii precum originalitatea, rigoarea argumentației, selecția bibliografică, relevanța informațiilor, calitatea redactării și forma prezentării orale. Prezentarea trebuie să fie concisă, clară și convingătoare, incluzând abilități precum coerența în exprimare, dicția, gestica și ținuta.[[21]](#footnote-21)

Candidatul dispune de 10-15 minute pentru a evidenția esențialul lucrării și elementele originale, respectând structura acesteia. Este recomandată utilizarea unui PowerPoint concis, conform regulii 5/5/5 (maxim cinci cuvinte pe linie, cinci rânduri pe slide și cinci slide-uri solicitante succesive), evitând supraîncărcarea vizuală și completând expunerea cu explicații clare pentru a sprijini înțelegerea audienței.

Susţinerea lucrării se face cu ajutorul unei prezentări ppt sau pptx, realizate de absolvent. În dimineaţa zilei în care masterandul este programat să susţină lucrarea, acesta va preda fișierul cu prezentarea pe un memory stick sau CD secretarului comisiei de disertație care va face o copie pe calculatorul din sala unde este programată susţinerea.

* Prezentarea conţine un număr de 12 - 15 slide-uri, din care primul este coperta, al doilea conţine cuprinsul, la nivel de nume de capitole, iar celelalte slide-uri vor sintetiza ideile principale din fiecare capitol al lucrării
* Studiul de caz va fi prezentat pe 6 – 8 slide-uri.

După încheierea expunerii sale, masterandul trebuie să asculte cu toată atenţia întrebările şi să reflecteze înainte de a le răspunde.

**Atenție! Răspunsurile la întrebări.** Întrebările au rolul de a convinge comisia de capacitatea masterandului de a purta un dialog critic, de natură științifică, pe marginea problematicii abordate. Din acest motiv, ele trebuie tratate cu maximum interes și atenție, deoarece contribuția lor la nota finală poate fi extrem de importantă. De regulă, întrebările vizează, în general, problematica abordată, dar este posibil ca ele să se refere și la alte chestiuni care au tangență cu tema lucrării sau pot fi atinse prin dezvoltarea unor analize sau consecințe ale celor prezentate în lucrare.[[22]](#footnote-22)

În ziua programată pentru susținerea lucrării, masterandul va preda fișierul cu prezentarea pe un memory stick sau CD secretarului comisiei de disertație, care va copia materialul pe calculatorul din sala de susținere.

**VII. Documente suport/Anexe:**

1. [**Regulamentul privind organizarea şi desfăşurarea examenelor de finalizare a studiilor**](https://usv.ro/fisiere_utilizator/file/Acte%20oficiale/Hotatari%20Senat/2024/HS%2040%20.pdf).
2. [Cerere înscriere în vederea susţinerii examenului de finalizare a studiilor](R54%20-%20F01Cerere%20de%20inscriere(1).doc)
3. [Declaraţie de originalitate](R54%20-%20F02%20Declaratie%20privind%20originalitatea%20proiectului(1).doc)
4. [Sablon – Pagina 1](Sablon_PrimaPaginaDisertatie.doc)
5. [Sablon – Pagina ce prezintă titlul lucrării](Sablon_PaginaTitlu(1).doc)
6. [Sablon – Structurarea și formatarea lucrarării de finalizare a studiilor](Sablon_Structurare_Formatare_Lucrare_Disertație.doc)

1. Foss Sonya, Waters William (2007). Destinations dissertations. A traveler’s guide to a done dissertation.

   <https://about.proquest.com/en/dissertations/expert-advice-thesisdissertation/thesis-topic-selection/> [↑](#footnote-ref-1)
2. <http://www.stir.ac.uk/media/services/registry/quality/BookofPlagiarism.pdf> [↑](#footnote-ref-2)
3. <https://he.palgrave.com/studentstudyskills/page/Referencing-and-Avoiding-Plagiarism/> [↑](#footnote-ref-3)
4. <https://en.wikipedia.org/wiki/List_of_parties_to_international_copyright_agreements> [↑](#footnote-ref-4)
5. <https://he.palgrave.com/studentstudyskills/page/Referencing-and-Avoiding-Plagiarism/>; [↑](#footnote-ref-5)
6. <http://www.stir.ac.uk/media/services/registry/quality/BookofPlagiarism.pdf> [↑](#footnote-ref-6)
7. https://digital-strategy.ec.europa.eu/en/policies/regulatory-framework-ai [↑](#footnote-ref-7)
8. https://legislatie.just.ro/Public/DetaliiDocument/7816 [↑](#footnote-ref-8)
9. <https://www.luju.ro/static/files/2012/iulie_2012/22/Plagiatul._Scurte_consideraii.pdf> [↑](#footnote-ref-9)
10. Chelcea Septimiu (2003). Metodologia elaborării unei lucrări științifice. Ed. Comunicare.ro, București [↑](#footnote-ref-10)
11. Chelcea, S. (2008). Cum redactăm o lucrare de licență, o teză de doctorat, un articol științific în domeniul științelor socioumane. București: Editura Comunicare.ro. [↑](#footnote-ref-11)
12. Dinu V., Săvoiu G., Dabija D-C. (2016).A concepe, a redacta şi a publica un articol ştiinţific. O abordare în contextul cercetării economice. Editura ASE, București [↑](#footnote-ref-12)
13. Chelcea, S., 2004. Metodologia cercetării sociologice. Ed a 3-a. București: Editura Economică. [↑](#footnote-ref-13)
14. Brătianu, C. și Vasilache, S. (2008). Elaborarea, redactarea și susținerea lucrărilor de licență și de masterat. Editura Universitară. București [↑](#footnote-ref-14)
15. Rădulescu, Șt. Mihaela (2011). Metodologia cercetării științifice. Elaborarea lucrărilor de licență, masterat, doctorat. Editura Didactică și Pedagogică R.A. București [↑](#footnote-ref-15)
16. Dinu, V. (2019). Ghid de bune practici privind elaborarea lucrărilor de finalizare a studiilor de licență și masterat, Editura ASE, București [↑](#footnote-ref-16)
17. Enache, L.S. (2007). Scrierea unui articol ştiinţific – abordare practică. Revista Română de Medicină de Laborator. 6(1), pp.52-61. [↑](#footnote-ref-17)
18. https://studylib.net/doc/18431805/harvard-referencing-2015-file---anglia-ruskin-university-...?utm [↑](#footnote-ref-18)
19. https://www.ox.ac.uk/students/academic/guidance/skills/referencing [↑](#footnote-ref-19)
20. https://thisvsthat.io/apa-referencing-vs-harvard-referencing [↑](#footnote-ref-20)
21. Rădulescu, Șt. Mihaela (2011). Metodologia cercetării științifice. Elaborarea lucrărilor de licență, masterat, doctorat. Editura Didactică și Pedagogică R.A. București [↑](#footnote-ref-21)
22. Dinu, V. (2019). Ghid de bune practici privind elaborarea lucrărilor de finalizare a studiilor de licență și masterat, Editura ASE, București [↑](#footnote-ref-22)